
1. CONTEXTUL SOCIAL-POLITIC AL DESFĂŞURĂRII ALEGERILOR
1.1. Bilanţul guvernării 2004-2009
Încă de la anunţarea victoriei electorale din anul 2005, prin care, pentru prima dată, Partidul Socialist Portughez a obţinut majoritatea absolută în Parlament, liderul său, José Socrates Pinto de Sousa, afirma că doreşte formarea unui guvern performant, format din personalităţi cu mare credibilitate politică şi profesională
. Premierul a considerat că în această perioadă devenise vitală restructurarea vieţii politice, administrative şi economice a Portugaliei. José Socrates, de formaţie inginer, „om din nord”, rezervat şi hotărât, a început o reformă profundă a economiei, aplicând o politică de centru-stânga, cu accente liberale. 
Obiectivul fundamental al politicii sale a fost modernizarea Portugaliei, proces amplu, realizat prin scăderea deficitului public, creşterea investiţiilor şi realizarea unui adevărat „şoc tehnologic”. Din punct de vedere ideologic, José Socrates şi-a afirmat adesea admiraţia pentru „modelul suedez”, bazat pe stabilitate bugetară, protecţie socială şi o mare competitivitate economică.

Programul de guvernare a fost elaborat cu contribuţia lui Antonio Vitorino, personalitate politică de stânga, cu competenţă remarcabilă, fost comisar european în perioada 1999-2004. Intenţia guvernului a fost ca majoritatea parlamentară absolută obţinută după alegeri să fie valorificată ca oportunitate de manifestare a unei majorităţi constructive, capabile a acţiona în favoarea viitorului. Noua strategie de dezvoltare lansată de guvernul socialist a luat în considerare situaţia reală a Portugaliei din acel moment: un model economic necompetitiv, o forţă de muncă slab calificată, într-o ţară cu eşec şcolar de 40%. Dezvoltarea spectaculoasă din anii ’80 dusese la creşterea excesivă a salariilor, fără a fi însoţită de o creştere a competitivităţii economice. 
În anul 2005, noul prim-ministru, José Socrates, anunţa un program de redresare a economiei care cuprindea: un plan pentru dezvoltare tehnologică prin care se propuneau investiţii importante în domeniul inovaţiei, noilor tehnologii, cercetării şi dezvoltării; creşterea eficienţei investiţiilor; consolidarea finanţelor publice prin controlul cheltuieilor şi lupta împotriva fraudei fiscale; modernizarea administraţiei publice prin reducerea numărului funcţionarilor; recuperarea încrederii în stabilitatea politică a ţării
.
Acest program urma a fi aplicat în condiţii economice dificile legate de scăderea creşterii economice în anul 2004 şi de existenţa unor obstacole structurale importante care stătuseră la baza recesiunii declanşate în anul 2000. În scopul realizării acestui program, primul ministru a cerut formarea unei comisii care a evaluat starea finanţelor publice, comisie din care au făcut parte guvernatorul Băncii Naţionale, ministrul de finanţe etc. Această evaluare a stat la baza elaborării perspectivelor dezvoltării ţării. Noul guvern a preluat conducerea ţării în situaţia în care Comisia Europeană avertizase Portugalia pentru situaţia economică marcată de un deficit public de peste 6%, de un  şomaj cu nivelul de 7,6%, de un blocaj al creşterii şi al investiţiilor.
Primele măsuri şoc au vizat reducerea numărului de funcţionari publici (700.000 la 10 milioane locuitori) şi desfiinţarea a 25% din posturile de conducere din sistemul bugetar. Ulterior, au fost luate şi alte măsuri radicale: desfiinţarea a 189 organisme şi instituţii publice din cele 568 existente; plafonarea pensiilor publice la nivelul de  4.630 euro; creşterea TVA-ului de la 19% la 21%; creşterea salariului minim la 400 euro, creşterea impozitului pe venit la 42% pentru cei cu venituri foarte mari.

Încă din 2005, guvernul a promovat o politică de austeritate, reducând anumite bugete sociale, realizând privatizări importante, luând măsuri sociale nepopulare.  Guvernul a reuşit astfel să îndeplinească obiectivul redresării economice a ţării, a finanţelor publice, reducând deficitul public de la 6% în 2005 la 2,2% în 2008. 

José Socrates a întreprins numeroase reforme, unele considerate radicale pentru îmbunătăţirea activităţii administraţiei şi pentru limitarea corupţiei. Reforma a implicat peste 300 de măsuri de simplificare a relaţiei dintre instituţii şi cetăţeni, devenind a doua ţară ca performanţă, transparenţă (după Marea Britanie). Ampla reformă întreprinsă de guvernul socialist a urmărit recuperarea încrederii investitorilor, astfel încât să facă atractivă Portugalia pentru investitorii străini; reforma completă a sistemului de sănătate care a vizat modernizarea structurilor, eliminarea abuzurilor profesionale existente în sistem; aplicarea programului Simplex de facilitare a creăriii unor mici întreprinderi în timp de o oră, pe Internet. Din acest punct de vedere, Portugalia a devenit, alături de Marea Britanie, statul cel mai modern şi mai avansat în accesarea procedurilor administrative pe Internet.
Planul de redresare economică a inclus activităţi care au vizat recuperarea încrederii investitorilor; reforma completă a sănătăţii; acordarea unor facilităţi pentru crearea de noi întreprinderi (prin sistem Simplex); aplicarea unui vast plan tehnologic bazat pe inovaţie, noi tehnologii în cercetare; modernizarea administraţiei publice prin reducerea a 189 organisme administrative; consolidarea finanţelor publice printr-un control riguros al cheltuielilor.

Aceste măsuri dure, de austeritate, refuzul de a organiza un referendum referitor la Tratatul de la Lisabona, au creat o imagine pe persoană inflexibilă, adesea arogantă, dar şi curajoasă, eficientă, lucidă.

Criza economică internaţională a afectat puternic evoluţia pozitivă a economiei din ultimii trei ani, totuşi deficitul public a rămas stabil la 3% în anul 2009, conform Pactului european de stabilitate şi creştere.

În anul 2008, creşterea economică a PIB-ului a fost zero şi a înregistrat valori negative în anul 2009 (-4,1%), cu o evoluţie prognozată de -0,3% în anul 2010
. Din luna august 2009 a avut loc o uşoară creştere economică (+0,3%), Portugalia fiind una din primele ţări europene care au ieşit din recesiune. Totuşi, economia portugheză prezintă deficit public mare, are un nivel ridicat al datoriei externe şi o competitivitate economică redusă. Rata şomajului a atins în prezent 9,3%, punând probleme deosebite în ceea ce priveşte asigurarea protecţiei sociale şi asigurarea reconversiei profesionale.

Reformele în domeniul politicii macroeconomice au urmărit consolidarea finanţelor publice, valorificarea capitalului uman, dezvoltarea ştiinţei şi tehnologiei, dinamizarea sectorului antreprenorial, asigurarea securităţii enegetice şi a creşterii economice
. În acest context, un obiectiv important este creşterea competitivităţii economice prin modernizarea producţiei şi ridicarea nivelului de pregătire a forţei de 
muncă. Analizele economice arată că măsurile propuse a fi luate în viitor vor determina o creştere a PIB-ului de 1,5% în perioada 2011-2017 
.

Ponderea investiţiilor publice a crescut de la 1,9 din PIB în 2008 la 2,7% din PIB în 2009.
În domeniul energetic, principalul obiectiv a fost reducerea dependenţei energetice a ţării şi promovarea noilor forme de energie. Până în anul 2020, în Portugalia vor fi constituite zece noi centrale hidroenergetice (Hidropower), centrale eoliene şi solare
.

Programul referitor la Stabilitate şi Creştere 2005-2009
, elaborat de guvernul portughez a abordat problematica de ansamblu a dezvoltării ţării: situaţia bugetară şi macroeconomică şi problemele menţinerii unui sistem financiar sustenabil pe termen lung. 
În domeniul social, guvernul portughez a lansat, în anul 2006, o reformă a întregului sistem de protecţie socială, pe baza unui acord semnat între guvern, Uniunea Sindicatelor şi patronate
. Ca elemente importante ale reformei pot fi menţionate: introducerea factorului de sustenabilitate în reajustarea schemei pensiilor, elaborarea unei strategii naţionale de activizare a persoanelor vârstnice, indexarea pensiilor, asigurarea unui mecanism sustenabil şi transparent de finanţare a protecţiei sociale, revizuirea schemei contribuţiilor sociale, combaterea neplăţii acestora etc. Această reformă a cuprins măsuri referitoare la sistemul de calcul al pensiilor în funcţie de venitul obţinut de-a lungul întregii activităţi profesionale; introducerea unor alocaţii pentru pensiile mici. 
Strategia în domeniul cercetării şi inovaţiei
 a urmărit creşterea numărului cercetătorilor, dublarea investiţiilor publice în acest sector şi o reformă a sistemului învăţământului superior. În acest scop au fost lansate programe strategice,  parteneriate internaţionale în domeniul ştiinţei şi tehnologiei şi a fost amplificată colaborarea dintre instituţiile de învăţământ superior şi mari companii portugheze şi străine. În această perioadă a crescut considerabil numărul studenţilor la facultăţile cu profil tehnic şi ştiinţific. În anul 2007 au fost create reţele tematice pentru stimularea internaţionalizării institutelor de cercetare portugheze. Ancheta europeană referitoare la Potenţialul ştiinţific şi tehnologic naţional (IPCTN) a pus în evidenţă slabele performanţe ale Portugaliei în domeniu, în raport cu ţările UE. Ca răspuns, guvernul a lansat programe variate precum MIT-Portugal, CMU-Portugal, Programul Operaţional de Ştiinţă şi Inovaţie 2010 (POCI), Programul Operaţional pentru Societatea Informaţiei (POCTI), înscrise în Legea-cadru, votată de Parlament în anul 2006. Problema îmbunătăţirii pregătirii tinerilor a dus la un vast program de restructurare a învăţământului la toate nivelele şi a mecanismelor de formare profesională. Din anul 2007 a fost pus în aplicare Programul naţional de educaţie antreprenorială încă de la nivelul învăţământului secundar.
Imigraţia reprezintă una din problemele preocupante ale societăţii portugheze întrucât ritmul creşterii acestui fenomen a fost deosebit, mai ales în ultimii patru ani. În anul 2007, cadrul juridic şi instituţional al migraţiei a înregistrat o reformă majoră, determinată de noua lege a intrării, sejurului, plecării şi expulzării străinilor. Noua lege a 
încercat să ajusteze numărul imigranţilor admişi pe teritoriul ţării, în funcţie de nevoile pieţei muncii. Reforma a inclus măsuri destinate facilitării reîntregirii familiei, dar şi sancţiuni severe pentru cei care exploatează imigranţii. Legea a cuprins măsuri de simplificare a acordării vizelor
. Referitor la piaţa muncii, prin reformă a fost înlocuit vechiul sistem al cotelor, cu sistemul contingentului global, bazat pe estimările anuale ale necesarului de forţă de muncă. Conform noilor reglementări, Institutul pentru forţa de muncă şi formare profesională (IEFP) publică pe Internet o bază de date actualizată cu locurile de muncă disponibile. În anul 2007, guvernul portughez a elaborat un Plan global de integrare a imigranţilor, în care a fost implicate majoritatea ministerelor.
În cei patru ani ai guvernării, José Socrates a reuşit să modernizeze societatea portugheză, adoptînd legi importante precum acceptarea legală a avortului (dar nu şi căsătoriile între homosexuali). Din decembrie 2008 a intrat în vigoare şi legea referitoare la admiterea divorţului, fără consimţământul unuia dintre soţi.
În anul 2007, Portugalia a deţinut preşedinţia Consiliului European (iulie-decembrie 2007), acţionând sub deviza „O Uniune mai puternică pentru o lume mai bună”
. Programul preşedinţiei portughez a pus în centrul dezbaterilor tematicile legate de manifestarea solidarităţii Uniunii între state egale; de acţiunile pentru adoptarea şi punerea în aplicare a Tratatului de la Lisabona; de promovarea intereselor comune ale Europei; de consolidarea cooperării între instituţiile europene, de dialogul cu cetăţenii europeni; de extinderea UE în zona Balcanilor; de consolidarea zonei euro.

O atenţie deosebită a fost acordată aplicării Strategiei de la Lisabona, anul 2007 fiind primul an al punerii în practică a tuturor instrumentelor acestei strategii. 

Portugalia s-a înscris în demersul european de dezvoltare a economiei pe baza triunghiul cunoaşterii: inovaţie-cercetare-educaţie. 
Ca stat mediteranean, Portugalia a acordat o atenţie specială politicii maritime europene, problemelor legate de combaterea pescuitului ilegal, de transportul maritim şi de asigurarea securităţii maritime.

Cu prilejul aniversării a zece ani de la promovarea Strategiei europene referitoare la folosirea forţei de muncă, preşedinţia portugheză s-a preocupat de asigurarea pe piaţa muncii a echilibrului între flexiblilitate şi securitate, de coordonarea politicilor sociale ale statelor membre UE. Includerea socială, combaterea sărăciei, coordonarea între muncă şi viaţa de familie, au fost câteva teme majore ale preşedinţiei portugheze. Portugalia a reafirmat astfel ideea că responsabilitea socială a politicii comunitare va constitui şi în viitor baza modelului european.

Portugalia a lansat ca temă importantă de dezbatere problema dezvoltării durabile, a protecţiei mediului, mai ales nevoia operaţionalizării acestor concepte. Ea a subliniat necesitatea consolidării poziţiei şi rolului Europei în cadrul Conferinţei de la Bali pe tema schimbărilor climatice.

În timpul Preşedinţiei UE, Portugalia a acordat prioritate problemelor din sudul Europei, relaţiei dintre Europa şi Mediterana. Obiectivul fundamental al acestei viziuni a fost constituirea unei zone a păcii, prosperităţii şi stabilităţii. Acest obiectiv a reunit preşedinţi şi premieri din Franţa, Spania, Maghreb, Grecia şi Italia.

În timpul Preşedinţiei deţinute de Portugalia au fost organizate cinci reuniuni ministeriale la care au participat toate statele membre UE şi zece state reunite legate de problemele sudului Mediteranei, pe teme comerciale, turistice, de securitate, imigraţie, de dialogul Europa-Africa.

La încheierea Summit-ului de la Lisabona, desfăşurat în decembrie 2007, José Socrates care deţinea Preşedinţia Consiliului UE a anunţat că toate marile obiective ale acestuia au fost atinse. El a remarcat, totuşi, că noua pagină a istoriei Europei rămâne încă de scris, ceea ce reprezintă o mare responsabilitate a liderilor europeni. În acest context, a menţionat că o preocupare majoră va fi crearea unei pieţe globale mai juste, în care să se poată integra şi ţările africane în dezvoltare.

În cadrul Programului EuroMed, Portugalia a abordat tema migraţiei ilegale şi a integrării imigranţilor în statele membre UE, participând la negocierile legate de Directiva europeană referitoare la standardele şi procedurile aplicate de statele membre pentru reîntoarcerea imigranţilor ilegali. În zona Mediteranei şi coastei africane,  ea a susţinut că o prioritate va fi întărirea capacităţii de securizare a frontierelor, prin programul european FRONTEX şi prin dezvoltarea unui sistem integrat de management al frontierelor la nivelul UE. 
În domeniul combaterii terorismului, Portugalia a fost preocupată de implementarea Strategiei europene în acest domeniu, de cooperarea statelor membre, mai ales prin intermediul folosirii unor baze de date comune.

1.2   Caracteristici ale evoluţiei sistemului politic portughez

În anul 2009, an electoral în care s-au desfăşurat alegerile europene, legislative şi cele municipale, societatea portugheză s-a confruntat în mod dur cu urmările crizei economice internaţionale. În aceste condiţii dificile, guvernul socialist a încercat să pună în aplicare măsurile sociale prevăzute în programul de guvernare, rezistând celor patru moţiuni de cenzură. Această stabilitate guvernamentală s-a datorat faptului că Partidul Socialist a deţinut majoritatea absolută în Parlament.
În legislatura 2005-2009 în parlamentul monocameral portughez au fost reprezentate 5 partide politice:
· Partidul Socialist (PS) al primului-ministru José Socrates, care a deţinut 121 mandate. Partidul a fost fondat în anul 1973;
· Partidul Social-Democrat (PSD), principalul partid de opoziţie, de centru-dreapta, condus de Manuela Ferreira Leite (fost ministru de finanţe), a deţinut 75 mandate. Partidul a fost creat în anul 1974
· Partidul Comunist, condus de  Jeronimo de Sousa, a deţinut 14 mandate

· Partidul Popular (PP), fostul Centru Democrat Social/Partidul Popular (CDS/PP), condus de Paulo Portas, membru al opoziţiei, a avut 12 mandate;
· Blocul Stângii (BE), condus de Francisco Louca, a deţinut 8 mandate. 
În această perioadă, viaţa politică portugheză a fost dominată de personalitatea puternică a premierului socialist, José Socrates, numit de unii analişti „Tony Blair portughez”, întrucât a întreprins reforme radicale ale politicii de stânga în Portugalia şi s-a impus în dezbaterea unor probleme majore ale societăţii.
Încă de la începutul guvernării sale, în martie 2005, el a propus reforme drastice, o politică tip „terapie şoc” pentru a repune economia pe coordonatele creşterii economice şi a o salva de la dezastru.

În decembrie 2006, la Congresul socialiştilor europeni de la Porto, José Socrates a promovat o politică de centru, total diferită de stânga clasică. Preşedintele Partidului Socialist European, Paul Nyrup Rasmussen, a apreciat pozitiv aceste reforme care au 
creat economii echilibrate, stabile şi au făcut posibilă funcţionarea sistemelor de pensii durabile, din punct de vedere financiar, în Europa
.
Partidului Socialist a rămas un partid divizat, confruntat cu efectele unei măsuri antipopulare luate de guvern şi influenţa lui Manuel Alegre, cel care la alegerile prezidenţiale a obţinut un rezultat electoral superior celui obţinut de Mario Soares. Mai mult decât atît, Partidul Comunist şi-a consolidat poziţia pe scena politică portugheză, complicând configuraţia stângii.

Pe toată perioada guvernării, sistemul politic portughez a fost marcat de coabitarea dintre un premier socialist şi un preşedinte reprezentant al opoziţiei, de centru-dreapta. 
La alegerile prezidenţiale desfăşurate în ianuarie 2006 s-au confruntat cinci candidaţi ai forţelor politice de stânga şi unul de centru-dreapta, Anibal Cavaco Silva, fost prim-ministru (1985-1995) al ţării. Candidatul liberal, profesor de economie, a fost sprijinit de Partidul Social-Democrat (centru-dreapta) şi de majoritatea forţelor politice de dreapta.

În contextul unei dezvoltări economice dificile (creştere economică sub 1% şi o agravare a situaţiei şomajului), electoratul a reactualizat amintirea epocii de prosperitate în care Anibal Cavacao Silva a condus ţara în rândul ţărilor europene dezvoltate.

Discursurile candidatului au subliniat miza alegerilor prezidenţiale, de rezultatul cărora avea să depindă viitorul ţării pentru mult timp.

Stânga socialistă a prezentat, pentru prima dată, doi candidaţi: Mario Soares – fondatorul Partidului Socialist, în vârstă de 81 ani, „părintele democraţiei portugheze”, „marele leu”, de mai multe ori preşedinte şi prim-ministru al Portugaliei şi Jose Alegre, un poet de 69 ani, deputat al PS portughez, care s-a prezentat ca reprezentant al cetăţenilor, manifestându-se împotriva unui sistem de partide ce apăra interesele „proprietarilor politicii”, promiţând o democraţie transparentă. Stânga a atacat candidatul dreptei considerat autoritar şi arogant, insensibil la problemele umane şi doritor a deveni „al doilea prim-ministru” al ţării.

Pe 5 ianuarie 2006, electoratul portughez a ales preşedintele ţării pentru un mandat de 5 ani, în persoana lui Anibal Cavaco Silva (PSD), din primul tur de scrutin, cu 50,59% din voturi. Acesta a fost primul preşedinte de orientare liberală din istoria democratică a ţării, după căderea dictaturii lui Antonio Oliveira Salazar, în 1932. 
După alegerile prezidenţiale din 2006, Preşedintele Annibal Cavaco Silva a fost ales în funcţie, declarând că va rămâne pe poziţia sa instituţională, fiind, în principal, un arbitru şi nu atât parte a executivului
. Analiştii au apreciat că, în calitatea sa de fost prim-ministru, Preşedintele Republicii va influenţa totuşi politica ţării. 

Alegerile europene organizate în Portugalia pe 7 iunie 2009 au fost câştigate de opoziţie, de Partidul Social-Democrat, care a obţinut 8 mandate în Parlamentul European (31,71% din voturi), faţă de socialiştii care au reuşit să obţină doar 26,58% din voturi), respectiv 7 mandate. 
O victorie importantă a obţinut extrema-stângă portugheză (Coaliţia Partidul Comunist/Verzii) care a câştigat 2 mandate (10,65% din voturi). 
Una din explicaţiile înfrângerii socialiştilor la alegerile europene a fost existenţa unor tensiuni puternice în interiorul Partidului Socialist, întrucât unii membri au denunţat alunecarea spre dreapta a liniei partidului, proasta gestionare a conflictelor sociale, mai ales în domeniul educaţiei şi sănătăţii, domenii în care guvernul a luat măsuri care au 
produs proteste sociale importante. Aceste disensiuni au avut un efect mai amplu, întrucât, în zona partidelor de dreapta, Partidul Social-Democrat a elaborat liste comune, împreună cu Partidul Popular, de centru-dreapta. 

Un alt motiv de nemulţumire a fost faptul că José Socrates l-a susţinut pe José Manuel Barroso (membru PSD) pentru obţinerea celui de-al doilea mandat de preşedinte al Comisiei Europene. Aceste decizii au nemulţumit profund şi lideri renumiţi ai socialiştilor portughezi precum Mario Soares, care a atras atenţia asupra compromisului incredibil făcut de liderul partidului, fapt care va duce la un absenteism crescut în rândul electoratului de stânga. Analiştii au apreciat că alegerile prezidenţiale din 2006 au fost pierdute de forţele politicii de stânga şi datorită incapacităţii lor de a acţiona unitar, având doi candidaţi rivali: Mario –Soares şi Manuel Alegre.
José Socrates a înţeles lecţia dată de electorat la alegerile europene din iunie 2009, unde Blocul stângii a înregistrat o puternică ascensiune politică, în defavoarea socialiştilor.

Acest vot sancţiune a determinat o schimbare a atitudinii dure a premierului, devenind mai deschis faşă de unele probleme sociale, mai ales în ceea ce priveşte problemele tinerilor studenţi defavorizaţi cărora le-a acordat, sub diferite forme, sprijin social. În ultima perioadă, el a încercat să ia câteva măsuri în favoarea întreprinderilor mici şi mijlocii, consolidând imaginea de stânga a partidului  socialiştilor.

Alegerile europene au constituit un test politic important înaintea alegerilor legislative, punând în evidenţă raportul de forţe pe scena politică şi principalele provocări pentru partidele politice aflate în confruntare.
În iulie 2007, Partidul Socialist a depus un proiect de lege care a vizat modificarea legii electorale, astfel încât cetăţenii portughezi rezidenţi în străinătate să nu mai poată vota prin corespondenţă, ci doar prin vot direct la consulate şi ambasade. Iniţiatorul, socialistul José Lello, a motivat aprobarea legii în scopul de a elimina posibilitatea fraudelor electorale. Numărul cetăţenilor portughezi aflaţi în străinătate este mare şi în continuă creştere (cu 12.700 mai mare în 2006, cu 26.800 mai mare în 2007). Totuşi, în 2005 au votat doar 36.714 cetăţeni. Cetăţenii portughezi aflaţi în străinătate aleg 4 deputaţi (actualmente, 3 deputaţi sunt ai Partidului Social-Democrat de opoziţie).  Pentru lege au votat socialiştii şi comuniştii, social-democraţii (de dreapta), iar creştin-democraţii s-au opus proiectului de lege. Această schimbare a atras critica societăţii civile portugheze şi internaţionale, mai ales după votarea legii, în septembrie 2008.
2. ALEGERILE  LEGISLATIVE  DIN  27 SEPTEMBRIE 2009

2.1 Teme ale campaniei electorale

Problemele socio-economice au constituit temele importante de dezbatere în campania electorală,  o atenţie deosebită acordându-se evoluţiei economiei, creşterii economice şi scăderii şomajului.
Partidul Socialist aflat la guvernare a prezentat în luna august 2009 programul electoral care conţinea numeroase măsuri sociale (acordarea unor ajutoare pentru persoanele cu handicap, pentru familiile sărace). O măsură care a atras atenţia 
electoratului a fost acordarea unei alocaţii de şomaj pentru 25.000 persoane, mai ales tineri, fără loc de muncă şi care nu beneficiau de nicun ajutor social.
Un alt obiectiv important menţionat în program a fost creşterea investiţiilor publice în proiecte de infrastructură (lansarea unor trenuri de mare viteză şi construirea unor aeroporturi moderne).
Din punct de vedere electoral şi politic, principala problemă a socialiştilor va fi realizarea unor alianţe, întrucât el se află în opoziţie netă cu opoziţia, dar şi cu partidele din câmpul stângii (Partidul comunist, Blocul Stângii). Înaintea alegerilor, stânga portugheză părea divizată. 
În campania electorală, liderul socialist a afirmat că partidul său este un partid  de masă care ar vrea să devină un partid deschis, ce doreşte să coopereze cu independenţii, cu cei mai buni reprezentanţi ai societăţii civile. Aceste iniţiative au încercat să contracareze elementele negative ale imaginii lui José Socrates, remarcate adesea de presă şi de adversarii politici, aroganţa şi tonul autoritar al acţiunilor şi politicii sale, acceptarea cu greu a unui punct de vedere contrar. Unii spun că atunci când vorbeşte José Socrates se strigă, accentuând excesiv punctul său de vedere, ceea ce irită auditoriul sau creează un climat tensionat, adesea de teamă. Această atitudine agresivă faţă de media şi faţă de criticii săi, apărea ca intolerabilă pentru o democraţie avansată.

Alţi autori au admirat clarviziunea şi curajul atitudinilor premierului fără de care nu s-ar fi putut implementa reforme atât de radicale, apreciindu-l ca pe un revoluţionar pozitivist. Aceste trăsături ale acţiunilor sale politice vor fi confirmate sau nu de evoluţia viitoare a ţării. Opinia publică a acceptat ideea că Portugalia are nevoie de stabilitate, consolidare financiară şi de încredere
.

În acelaşi timp, în campania electorală au fost subliniate acţiunile sociale întreprinse de guvernul socialist, amintindu-se că, pe parcursul reformei, s-a urmărit îmbunătăţirea continuă a condiţiilor de viaţă pentru persoanele vârstnice şi reducerea inegalităţilor existente între diferitele regiuni ale ţării. Planul de dotare a şcolilor cu echipament IT şi de conectare a tuturor şcolilor şi cadrelor didactice la reţelele de internet a avut un efect impresionant. Acelaşi efect l-au avut şi măsurile de facilitare a accesului tinerilor la proprietate. Deşi au existat şi efecte negative, nerealizări în unele domenii, reformele au reuşit să producă efecte importante, mai ales pentru creşterea economică.
După înfrângerea în alegerile europene, Partidul Socialist a dus o campanie electorală de stânga. José Socrates a avut imaginea unui bărbat modern, amator de rock, reocupat de problemele sociale, mai ales de crearea unor locuri de muncă pentru tineri
. 

În opoziţie cu acesta, candidata conservatorilor, Manuela Ferreira, a mizat pe valorile familiale şi tradiţionaliste, ale femeii de 68 ani, preocupată de rolul de bunică, departe de „politica spectacol”. Ea a vorbit de nevoia unei politici de austeritate, respingând ideea creării unor mari şantiere pentru relansarea economiei, atitudine ce a provocat o mare cădere în sondaje. 

Partidul Social-Democrat a prezentat programul electoral la începutul lunii septembrie. Un element important al aprecierii activităţii acestui partid de opoziţie a fost faptul că partidul s-a opus clar deciziilor adversarilor politici socialişti, respingând ideea lansării unor investiţii publice care, aşa cum afirmă ei, ar îndatora şi mai mult ţara. 
Premierul José Socrates a calificat această atitudine ca pesimistă, de resemnare şi o adevărată paralizie economică. În aprilie 2008, Partidul Social-Democrat (de centru-dreapta) a trecut printr-o criză determinată de demisia preşedintelui său, Luis Filipe Menezes. Acesta a afirmat că demisia se datorează conflictelor interne din interiorul partidului. Liderul actual al opoziţiei, Manuela Ferreira Leite, a susţinut scăderea impozitelor şi oprirea proiectului TGV, întrucât acest proiect este prea costisitor în această perioadă dificilă din punct de vedere economic.
Înaintea campaniei electorale, Partidul Social-Democrat a suferit o cădere politică importantă datorită unui scandal de spionaj care a diminuat credibilitatea acestuia. În acest context, s-a reactivat şi scandalul din anul 2005, când primul ministru portughez a fost bănuit că ar fi favorizat construirea unui centru comercial la Lisabona, pe vremea când era ministru al mediului, în anul 2002. Acuzaţia viza faptul că fusese facilitată adoptarea unui decret care modifica zona protecţiei speciale a estuarului unde urma să fie contruit centrul comercial Freeport. Cercetările realizate de către Departamentul Central de Inverstigaţie şi Acţiune Penală (DCIAP) au pus în evidenţă că nu sunt dovezi care să confirme cazul.
2.2 Rezultatele alegerilor şi semnificaţia lor politică

Pe 27 septembrie 2009, 9,5 milioane alegători au votat pentru desemnarea celor 230 deputaţi, prin scrutin proporţional.

Parlamentul monocameral portughez are 230 locuri ocupate de parlamentari pentru un mandat de patru ani, în urma desfăşurării unui scrutin proporţional, pe liste în 20 circumscripţii electorale. 
Conform datelor oficiale, rezultatele alegerilor legislative au fost următoarele:
	
Partidul politic
	%

voturi
	Număr mandate

	Partidul Socialist (PS)
	36,5
	96

	Partidul Social-Democrat (PSD)
	29,0
	78

	Partidul Popular (PP)
	10,4
	21

	Blocul Stângii (BE)
	9,13
	16

	Coaliţia Partidul Comunist /Verzii (CDU)
	8,6
	15


Partidul Socialist al primului ministru José Socrates a câştigat alegerile legislative obţinând 36,5% din voturi, respectiv 96 mandate (-25 mandate faţă de anul 2005). Principalul partid de opoziţie, Partidul Social-Democrat, condus de Manuela Ferreira Leite, a realizat un scor electoral de 29%, respectiv 78 mandate (+3 mandate faţă de 2005).
Partidul Socialist Portughez, deşi a câştigat alegerile, a obţinut cel mai slab rezultat electoral din istoria sa. Această cădere a fost valorificată politic de Partidul 
Popular (PP), condus de Paulo Portas, care a înregistrat o creştere importantă, ajungând la 10,41% voturi, 21 mandate (+11 creştere).
Partidele politice de stânga au realizat un scor electoral foarte bun, confirmând rezultatele obţinute la alegerile europene din iunie 2009. Blocul de Stânga (BE), condus de Francisco Louca, a realizat 9,13% din voturi, ceea ce duce la deţinerea a 16 mandate în Parlament (+8 în raport cu anul 2005). 
Coaliţia Partidul Comunist/Verzi, condusă de Jeronimo de Sousa, a reuşit să obţină 8,6% din voturi, 15 mandate.
Participarea la vot a fost cea mai scăzută participare înregistrată vreodată în Portugalia – 60,6% (-3,66% faţă de anul 2005).
Liderul socialist José Socrates a afirmat, imediat după anunţarea rezultatelor alegerilor, că partidul său a obţinut o victorie extraordinară care va permite guvernarea Portugaliei încă patru ani. Partidul Socialist nu a reuşit însă să obţină majoritatea absolută şi, de aceea, va fi nevoit să formeze, probabil, un guvern minoritar. În numeroase probleme importante, el va trebui să obţină acordul partidului de opoziţie, Partidul Social-Democrat.
Mulţi comentatori politici lansaseră ideea posibilei participări la guvernare, dar aceasta a fost negată de liderul Francisco Louça
. De altfel, acest bloc politic se confruntă cu dificultatea luării unor decizii politice unitare, fiind o formaţiune politică în cadrul căreia coexistă curente revoluţionare diverse (marxişti, trotskişti, maoişti etc.).

După alegeri, José Socrates a evitat să precizeze ce tip de coaliţie ar fi posibilă, afirmând că aşteaptă desemnarea sa ca premier de către preşedintele Anibal Cavaco da  Silva  şi că, ulterior, va consulta toate formaţiunile politice parlamentare. 
Conform articolului 187 din Constituţie, Preşedintele numeşte Primul-ministru, ţinând cont de rezultatele alegerilor, după ce a consultat partidele reprezentate în Adunarea Republicii. Încă din perioada elaborării Constituţiei, au avut loc dezbateri prelungite referitoare la raportul dintre Preşedinte şi Primul-ministru, raport care a avut un rol deosebit în istoria politică a Portugaliei. În perioada 1976-1982, Portugalia a experimentat sistemul semiprezidenţial de tip francez, dar experimentul a dus la creşterea nivelului de instabilitate politică, întrucât la conducerea ţării s-a aflat Antonio Ramalho Eneas, un preşedinte lipsit de susţinere partidică constantă. În acest context, sistemul politic portughez a înregistrat momente de criză, punând în evidenţă instabilitatea edificiului constituţional. Istoria politică portugheză a confirmat că, în perioadele de coabitare politică, pot apare momente de tensiuni politice care afectează funcţionarea eficientă a sistemului politic. Dezbaterile referitoare la revizuirea Constituţiei portuheze au pus în evidenţă aceste disfuncţionalităţi, astfel încât au fost realizate modificările necesare eficientizării mecanismului constituţional.

În actualul context politic, problema raportului dintre  Preşedinte şi Primul-Ministru devine din nou foarte importantă, fiind o perioadă de coabitare dintre un premier socialist şi un Preşedinte reprezentant al opoziţiei de centru-dreapta. Acest raport devine şi mai relevant, în condiţiile în care ponderea forţelor politice de opoziţie a crescut după desfăşurarea alegerilor legislative şi locale, iar forţele politice de stânga au rămas divizate. După alegerile legislative, opoziţia dispune de posibilitatea votului de blocaj în Parlament, dispunând actualmente de 102 voturi în forumul legislativ.
Analiştii au subliniat faptul că electoratul a votat pentru stabilitate guvernamentală, apreciind că opoziţia nu a reprezentat o alternativă convingătoare. În 
acest context, s-a realizat o reîntoarcere la normalitate politică, electoratul dispersându-se către cele cinci formaţiuni politice intrate în Parlament.
Analiştii politici consideră că una din variantele posibile ar fi formarea unui guvern minoritar. De-a lungul istoriei politice au fost constituite mai multe guverne minoritare din care a rezistat tot mandatul doar unul (guvernul condus de Antonio Guterres în perioada 1995-1999).

Conform opiniei analiştilor, scena politică portugheză se va întoarce la normalitate politică, în care vor coexista cinci mari partide politice
.

José Socrates, actualul prim-ministru al Portugaliei, este în vârstă de 52 ani, inginer de formaţie. Membru al Partidului Socialist din anul 1981, el a fost ales în Parlament în anul 1987, fiind desemnat de presă, în 1988, cel ami bun nou deputat al ţării. În anul 1991, José Socrates devine secretar general al Partidului Socialist, iar după patru ani este numit secretar de stat la Ministerul Mediului, apoi al Tineretului şi Sportului, în următorul mandat. În anul 1999 este numit ministru al amenajării teritoriului. Din anul 2005, José Socrates a fost numit în funcţia de prim-ministru al Portugaliei.

Principalele realizări ale mandatului său au contribuit la modernizarea societăţii portugheze (mai ales, acceptarea legală a avortului). Înaintea declanşării crizei economice internaţionale, guvernul a luat unele măsuri mai dure, cum ar fi creşterea TVA-ului, „îngheţarea” carierelor funcţionarilor, reducerea deficitului public. Rezultatele pozitive ale acestor măsuri au fost însă anulate de efectele crizei economice.
În condiţiile dificile determinate de criză, ţara are nevoie de stabilitate, a afirmat José Socrates după anunţarea alegerilor. El a anunţat că prioritatea viitorului guvern va fi problema şomajului care a atins nivelul de 9,1% din populaţia activă.  Investiţiile prevăzute pentru următorii ani au valori impresionante: 5 miliarde euro pentru crearea unui nou aeroport; 3 miliarde euro pentru linia feroviară TGV între Portugalia şi Spania; 1,7 miliarde de euro pentru un pod uriaş construit la Lisabona
.

Partidul Socialist a obţinut victoria axându-şi campania pe limitarea cheltuielilor publice, în scopul de a relansa economia. Şomajul care crescuse de la 7,9% (2008) la 9,1% (2009) reprezenta cel mai ridicat nivel din ultimii 20 de ani. În acest scop, în programul politic al partidului s-a propus ca obiectiv esenţial restructurarea economiei. În rapoartele de specialitate internaţionale, Portugalia figurează ca o ţară care, global, a traversat bine criza financiară mondială datorită absenţei unui sector imobiliar şi bancar viciat. Totuşi, pe ansamblu, rămâneau probleme legate de creşterea economică pe termen lung, întrucât persistau deficite publice ridicate, o competitivitate redusă a întreprinderilor şi riscul creşterii îndatorării. Pentru perioada 2011-2017, OECD a prevăzut o creştere medie limitată la 1,5%, sub media Uniunii Europene.

2.3. Alegerile locale – un test postelectoral important înaintea formării guvernului

Pe data de 11 octombrie 2009 au fost organizate alegerile locale în Portugalia.

În Portugalia, autonomia locală funcţionează pe mai multe nivele, pentru fiecare nivel organizându-se alegeri speciale. Alegerile pentru comune (concelhos) implică acordarea voturilor populaţiei pentru executivul de la Primărie şi votul pentru Adunarea municipală  (parlamentul comunal). Aceste alegeri se desfăşoară conform unui vot proporţional, membrii executivului (vereadores) fiind aleşi în funcţie de rezultatele 
obţinute pe liste. Semnificativ este faptul că deciziile executivului sunt supuse votului Adunării municipale a cărei compoziţie este determinată tot prin vot proporţional.

Al treilea nivel de alegeri este cel care ar corespunde votului pentru primăriile  comunelor (freguesia), nu doar în marile oraşe. Aceste alegeri se desfăşoară tot prin scrutin proporţional.

În urma anunţării rezultatelor alegerilor locale, Partidul Socialist a revendicat victoria, luând în considerare numărul de voturi şi mandate, iar forţele politice de dreapta au pus în prim plan primăriile câştigate (camaras), dominaţie care îi va permite să prezideze Adunarea Naţională a Municipiilor Portugheze (ANMP). 
Atât socialliştii, cât  şi dreapta şi-au revendicat victoria, Partidul Social-Democrat invocând numărul de primari aleşi, iar Partidul Socialist evidenţiind numărul de voturi.
Potrivit rezultatelor, din 304 primării, dreapta reprezentată de Partidul Social-Democrat şi de Centrul Democrat şi Social, a obţinut 134 primării cu 32,6 % din voturi, faţă de 130 primării câştigate de socialişti, cu 37,6% voturi.

Conform declaraţiilor lui Jose Socrates, Partidul Socialist a progresat în general ca număr de primari (de la 109 la 131), dar mai ales ca număr de voturi obţinute, în raport cu alegerile locale din 2005 (35,8%) şi cu alegerile legislative din 2009 (36,5%).
 Socialistul Antonio Costa şi-a prezentat din nou candidatura pentru postul de primar al Lisabonei, afirmând în campania electorală că este deschis colaborării cu toţi ceilalţi reprezentanţi ai partidelor politice. Acesta a obţinut o victorie electorală importantă, cu o majoritate absolută de 44,01% din voturi, în faţa fostului premier PSD Pedro Santana Lopes (36,69%). 
Partidul Social-Democrat a păstrat totuşi majoritatea capitalelor regionale, mai ales oraşul Porto, al doilea oraş al ţării, unde primarul în exerciţiu, Rui Rio, şi-a reînnoit majoritatea absolută (47,5%). 
Socialiştii au subliniat victoriile semnificative din capitalele districtelor, mail ales la  Figueira da Foz, în timp ce PSD a cucerit districtul Faro. 
Coaliţia Democratică şi Unitară a comuniştilor şi Verzilor este în recul cu 28 primării (9,76%), faţă de 32 de primării câstigate în anul 2005. Această Coaliţie a pierdut ca număr de primării, dar şi-a îmbunătăţit scorul electoral în zone industriale importante, având 3000 de aleşi locali. Mario Soares, figură importantă a stângii din Portugalia, a afirmat că alegerile locale au reconfirmat faptul că Partidul Comunist, partid component al Coaliţiei, reprezintă cel mai important partid autentic de stânga şi că acesta şi-a consolidat poziţia la nivel local şi naţional, atât ca număr de militanţi, cât şi ca număr de aleşi locali. 
Semnificativ este faptul că, la nivel local, socialiştii au colaborat cu dreapta, împotriva candidaţilor comunişti. Partidul Comunist a reuşit să obţină însă o reprezentare importantă la Lisabona, fapt unic în metropolele europene.

 Blocul Stângii, de extremă-stânga, a obţinut 9,8% din voturi la legislative, dar la locale a suferit o înfrângere spectaculoasă, obţinând doar 3% din voturi şi o singură municipalitate.

Centrul Democrat şi Social - Partidul Popular, a treia formaţiune politică după legislative (10,43%), a suferit un regres la municipale, obţinând o singură primărie cu doar 3,09 % din voturi. 
Şapte primării au fost atribuite unor candidaţi independenţi sau prezentaţi de grupuri mici de partide. La alegerile locale nivelul absenteismului a fost de 41%, în creştere faţă de anul 2005.     

 Rezultatele alegerilor locale au reconfirmat echilibrul de forţe de pe scena politică portugheză şi au contribuit decisiv la procesul formării guvernului portughez.
Guvernul minoritar va negocia punctual fiecare iniţiativă a sa, fiind obligat la o consultare permanentă a forţelor politice aflate în Parlament. Dificultatea este sporită de faptul că sistemul politic actual este marcată de coabitarea politică dintre un premier socialist şi un Preşedinte susţinut politic de forţele politice de opoziţie. Socialiştii aflaţi în minoritate vor putea însă negocia uşor probleme legate de limitarea cheltuielilor bugetare cu opoziţia, iar cu partidele de stânga vor colabora pentru votarea iniţiativelor legislative sociale.

